送正言楊學士之任縉雲
作者：王禹偁
朝代：宋

paragraphs: 弱冠珥朝簪，才堪入翰林。
重違君厚遇，聊奉母懽心。
筆削留惇史，囊裝貯賜金。
帆張淛河闊，山對括蒼深。
暫歇趨朝馬，重聞故國禽。
幽蘭南澗採，壽酒北堂斟。
務簡慵開閣，家豐不典琴。
彩衣方侍養，紅藥即供吟。
我占掖垣久，自驚年鬢侵。
妨賢兼罔極，相送淚盈襟。